Ego Alaydis, ducissa Burgundię, notum facio presentem paginam inspecturis, quod fratres Cistercii concesserunt mihi ad voluntatem meam faciendam quicquid bonę memorię Odo, dux Burgundię, maritus meus, eisdem contulerat in villa de Savooges, videlicet quicquid ipse dux habuerat de domino de Marrigne et de Johanne Rosset, ita sane quod nec per me nec per alium in dictam possessionem Templarios vel Hospitales introducam, vel etiam aliam ecclesiam, unde fratres Cistercii possint molestari. Concesserunt et mihi annuatim quod dum vixero viginti sextarios avenę ad mensuram Divionis et duos rasperos apud Belnam singulos quatuor modiorum pro pacifienda contentione quam adversus ipsos habueram super vineis de Pomar. De quibus omnibus videlicet tam de avena quam de rasperis, post mortem meam penitus erunt absoluti. In hujus rei testimonium presentem paginam sigilli mei munimine roboravi. Actum anno gratię M°CC° nono decimo, mense septembri.